Επανασχεδιασμός επιχειρηματικών διαδικασιών για εισαγωγή συστημάτων διαχείρισης πόρων
Authors: Κουρλιμπίνης Γεώργιος 
Published: January 2014

Η παρούσα Διδακτορική Διατριβή έχει ως κεντρικό θέμα τον ανασχεδιασμό των επιχειρησιακών διαδικασιών (Business Process Reengineering – BPR). Οι σύγχρονες επιχειρήσεις και οργανισμοί είναι συχνά αναγκασμένες να προβαίνουν σε ανασχεδιασμό και σε εξέλιξη του τρόπου λειτουργίας τους, είτε σε μικρό είτε σε μεγαλύτερο βαθμό. Η ανάγκη αυτή πηγάζει από το ταχέως εξελισσόμενο ευρύτερο περιβάλλον μέσα στο οποίο λειτουργούν και δραστηριοποιούνται. Έτσι για να εξασφαλίσουν την επιβίωσή τους θα πρέπει να ενεργούν ώστε να αποτελούν πάντα μια ενδιαφέρουσα και ανταγωνιστική εναλλακτική για τους πελάτες στους οποίους απευθύνονται. Το έργο του ανασχεδιασμού είναι ένα δύσκολο και πολύπλοκο πρόβλημα. Αναλυτικότερα θα λέγαμε ότι για την επιτυχία απαιτείται μια σειρά από προϋποθέσεις. Η καλή γνώση του εσωτερικού και του εξωτερικού περιβάλλοντος, η σωστή αποτίμηση των διαθέσιμων ευκαιριών και κινδύνων, η αποδοτική διαχείριση της υλοποίησης της αλλαγής είναι μερικές μόνο από τις διαστάσεις του προβλήματος του ανασχεδιασμού. Οι παραπάνω προϋποθέσεις ανάγουν το πρόβλημα του ανασχεδιασμού σε ένα πρόβλημα διαχείρισης γνώσης, μεταξύ άλλων. Επιπλέον θα πρέπει να συνυπολογιστεί ότι η συνεργασία, η δημιουργικότητα και η αποδοτική λήψη αποφάσεων κατέχουν επίσης ένα σημαντικό ρόλο στην ποιότητα του αποτελέσματος του ανασχεδιασμού. Η υφιστάμενη κατάσταση στον επιστημονικό χώρο δεν παρέχει μια ολοκληρωμένη πρόταση ώστε να μπορεί μια σύγχρονη επιχείρηση να καταγράψει και να αναλύσει το πρόβλημα και να αποφασίσει για τον τρόπο και την κατεύθυνση που θα ακολουθήσει, στην προσπάθεια της να προσαρμοστεί. Η παρούσα διατριβή προτείνει μια ολοκληρωμένη μεθοδολογία διαχείρισης έργων ανασχεδιασμού. Η μεθοδολογία καλύπτει το σύνολο του κύκλου ζωής ενός έργου ανασχεδιασμού υποστηρίζοντας με ενιαίο τρόπο κάθε στάδιο. Παράλληλα είναι σχεδιασμένη ώστε να χρησιμοποιείται στο πλαίσιο της συνεργασίας μιας ομάδας εργασίας η οποία προσπαθεί να ανακαλύψει νέες και δημιουργικές απαντήσεις στα προβλήματα που αντιμετωπίζει μια επιχείρηση. Η μεθοδολογία υποστηρίζεται και συμπληρώνεται από ένα ολοκληρωμένο πληροφοριακό σύστημα, το οποίο παρέχει όλα τα απαραίτητα μέσα για την πραγματοποίησή της. Το πληροφοριακό σύστημα είναι μια πλατφόρμα υποστήριξης της εργασίας της ομάδας εργασίας (groupware) και ένα πλήρες σύστημα υποστήριξης λήψης αποφάσεων (decision support system). Το πληροφοριακό σύστημα βασίζεται στην διαχείριση γνώσης (knowledge management) πιο συγκεκριμένα αξιοποιεί την ισχυρή εκφραστική και αναπαραστατική δυνατότητα που παρέχουν οι οντολογίες (ontologies). Επιπλέον έχει σχεδιαστεί ώστε να υποστηρίζει την δημιουργία και την καινοτομία, αφού διακρίνεται από υψηλό βαθμό ευελιξίας και ταυτόχρονα απλότητας στην χρήση, ώστε οι χρήστες του να εστιάζουν την προσοχή τους στην επίλυση του κυρίως προβλήματος και όχι στον τρόπο χρήσης κάποιου πολύπλοκου λογισμικού. Το συνολικό αποτέλεσμα που προκύπτει από την σύνθεση της μεθοδολογίας και του πληροφοριακού συστήματος είναι μια ολοκληρωμένη πλατφόρμα διαχείρισης γνώσης με εγγενή χαρακτηριστικά διαχείρισης έργων ανασχεδιασμού. Υποστηρίζει την ομαδική εργασία και λήψη αποφάσεων και ενισχύει την δημιουργικότητα και την καινοτομία στο επίπεδο των ιδεών και των αποφάσεων. Μια πιλοτική εφαρμογή στο έργο «Αναδιοργάνωση της ΓΓΕ-ΓΓΕ» (Γενική Γραμματεία Επικοινωνίας – Γενική Γραμματεία Ενημέρωσης) ανέδειξε την χρησιμότητα της προτεινόμενης προσέγγισης τόσο ως εργαλείο διαχείρισης έργων ανασχεδιασμού, όσο και ως ένα ευρύτερο εργαλείο υποστήριξης ομαδικής εργασίας και διαχείρισης γνώσης. Τα ευρήματα υποστηρίζουν ότι η παρούσα διατριβή αποτελεί μια καινοτόμο προσέγγιση στο πεδίο του ανασχεδιασμού και στα λογισμικά υποστήριξης ομάδων εργασίας (groupware).